Vir dié drankies dok SA die meeste opVolgens Statistieke Suid-Afrika bestee Suid-Afrikaners gemiddeld 35,6% van hul drankbegroting aan bier. (Foto: Pixabay) Suid-Afrikaners geniet ŉ gesellige kuier, of dit nou oor ŉ koppie koffie, ŉ koeldrank of ietsie sterker is. Maar daar is een gunsteling waarop verbruikers meer geld bestee as enige ander vloeibare verversing – en dit is bier. Volgens Statistieke Suid-Afrika (SSA) bestee Suid-Afrikaners gemiddeld 35,6% van hul drankbegroting aan bier. Dit is verreweg die meeste, byna drie keer soveel soos gaskoeldrank wat in die tweede plek is met 13,3% van verbruikers se drankbesteding. Aansienlik minder geld word aan koffie en tee bestee met albei wat 5,6% van drankbesteding verteenwoordig. Wanneer dit by hardehout kom, dok whisky-drinkers blykbaar die meeste op. Altesaam 6,5% van Suid-Afrikaners se drankbesteding word aan whisky bestee. Sowat 3,9% van die besteding gaan aan brandewyn, 2,4% aan wodka en 1,2% aan likeur. Dit is geen verrassing dat wyn ook ŉ gewilde drankie in die glase is nie. Verbruikers bestee sowat 7,2% van hul drankbegroting aan wyn – 3,9% aan rooiwyn en 3,2% aan witwyn. Wat wel dalk ŉ verrassing kan wees, is dat wyn in die Wes-Kaap die duurste is, ondanks die feit dat die meeste wyn in dié provinsie verbou word. Volgens SSA betaal Wes-Kapenaars gemiddeld R88,50 vir ŉ bottel 750 ml rooiwyn, teenoor die nasionale gemiddeld van R64,83 per bottel. In die Wes-Kaap kos ŉ bottel witwyn gemiddeld R70,44, terwyl die nasionale gemiddeld R55,49 per bottel is. Die prys van heel- en gemaalde koffiebone het met 2,8% gestyg tussen April 2018 en April 2019, terwyl kitskoffie 0,3% mínder kos as ŉ jaar gelede. (Foto: Pixabay) So waar is dit die goedkoopste om wyn te drink? As jy witwyn verkies, moet jy dalk ŉ draai in die Vrystaat gaan maak waar ŉ bottel gemiddeld R44,87 kos. Vir rooiwynliefhebbers is Limpopo die plek om te wees aangesien verbruikers daar gemiddeld R50,77 per bottel betaal. Hoewel die prys van wyn oor die afgelope 12 maande soos die meeste ander drank- en voedselpryse gestyg het, kan wyndrinkers hulle daaraan troos dat gaskoeldrank en rooibostee se pryse aansienlik meer die hoogte in geskiet het. Rooibostee het in April vanjaar gemiddeld 17,9% meer gekos as in April verlede jaar, terwyl die prys van botteltjies gaskoeldrank met 12,4% gestyg het. Witwyn kos 9% duurder as ŉ jaar gelede en rooiwyn se prys het met 8,6% gestyg. Verbruikers dok 7,8% meer op vir brandewyn, 7,3% meer vir wodka en 4,8% meer vir whisky. Die prys van bier het met 4,5% gestyg. Een ligpunt is dat jou koppie boeretroos in die oggend darem nie veel meer kos as ŉ jaar gelede nie. Die prys van heel- en gemaalde koffiebone het met 2,8% gestyg. En kitskoffie? Dit kos sommer 0,3% mínder as ŉ jaar gelede.